«Крымса йӧзлысь дзоньвидзалун бурмӧдан учреждениеяс вермасны лоны Коми Республикаса челядьлы гожся шойччанінъясӧн»

Та йылысь юӧртіс Коми Республикаса Юралысьӧс вежысь Виталий Стаханов Крым автономнӧй республикаӧ удж кузя ветлӧм бӧрын. В.Стаханов да делегацияӧ пырысьяс видлалісны Алуштаса да Евпаторияса шойччан базаяс, кутшӧмъясӧс вӧзйис Коми Республикаса Веськӧдлан котыр, да сёрнитісны туриндустрия петкӧдлысьяскӧд, кутшӧм позянлунъяс эмӧсь, медым челядьлы шойччыны Крымын гожся кадӧ.

«Крым Республикаса базаяс да санаторийяс колана ногӧн шойччӧдӧны челядьӧс. Крымса Веськӧдлан котырсянь воӧм медся бур вӧзйӧмъяссӧ видлалас Коми Республикаса Веськӧдлан котыр бердын уджалысь Координационнӧй сӧвет», - пасйис В. Стаханов.

Сійӧ пасйис, мый торйӧн кутасны видзӧдны, кутшӧмӧсь челядьӧс бурдӧдан процедураяс, оланін, налӧн безопасносьт, а сідзжӧ кыдзи котыртӧма быт да прӧст кад коллялӧм.

Таысь кындзи, республикаса Юралысьӧс вежысь участвуйтіс Ялтаын Х Войтыркостса курортнӧй выставкаын. Выставка восьтігӧн крымса журналистъяс сетісны юалӧм Сыктывкар да Крым костын веськыд авиайитӧдлӧн коланлун да позянлунъяс йылысь.

«Дерт жӧ, тайӧ авиамаршрутлӧн коланлуныс зэв ыджыд. Войвывсаяс тшӧкыда бӧрйӧны Крым шойччӧм вылӧ, ёнджыкасӧ челядя семьяяс. Веськыд рейсыс сетас позянлун прӧстмӧдны Москваса транзитнӧй узел, таын рейслӧн лӧсьыдлуныс», - гӧгӧрвоӧдіс Виталий Стаханов. Содтӧд сійӧ шуис, мый республикаса Веськӧдлан котыр кутас водзӧ сёрнитны «Россияса кӧрт туйяс» компаниякӧд сы йылысь, медым Крымса шойччанінъясӧ Коми Республикаысь челядьӧс котырӧн нуигӧн бурмис поездъясын обслуживаниеыс.

\*\*\*Моз тӧлысь 21-25 лунъясӧ Сыктывкарын мунісны Коми Республикаын «Крым лунъяс». Крым республикаӧ ветлігӧн Коми Республикаса делегация паныдасьліс Крымса Веськӧдлан котыркӧд да нуӧдіс сёрни ӧтвылысь уджсӧ сӧвмӧдӧм йылысь. Делегацияӧ пырисны Коми Республикаса йӧзӧс велӧдан министр Владимир Шарков да Коми Республикаса йӧзлысь дзоньвидзалун видзан министр Ярослав Бордюг.